Moord op student: Voorverhoor begin eersdaagsJesse Hess (Foto: Facebook) Die voorverhoor van die twee mans wat beskuldig word van die moord op die teologiestudent, Jesse Hess, en haar oupa sal volgende maand in die Wes-Kaapse hooggeregshof begin. Hess (19), ’n student aan die Universiteit van Wes-Kaapland, en haar 85-jarige oupa, Chris Lategan, se liggame is in Augustus verlede jaar in hul woonstel in Parow ontdek. Lategan se liggaam is in die badkamer aangetref waar hy vasgebind was. Hess se liggaam is op haar bed aangetref. Sy is verkrag. Luidens die klagstaat staan David van Boven en Tasliem Ambrose elkeen tereg op twee aanklagte van moord, aanklagte van verkragting, aanklagte van bedrog, alternatiewelik van diefstal, en twee aanklagte van roof met verswarende omstandighede. Chris Lategan (Foto: ANA) Die staat voer aan dat die beskuldigdes destyds Lategan van sy Nokia-selfoon en televisies beroof het. Hess is van haar Samsung-selfoon, juwele, haar bankkaart en haar skootrekenaar beroof. Daar is op die dag van die moorde R100 uit Hess se bankrekening in die omgewing van Bellville onttrek. Hess en haar oupa se moord het verlede jaar wyd reaksie ontlok aangesien hulle net ’n week ná die opspraakwekkende moord op Uyinene Mrwetyana (19) vermoor is. Maroela Media het vroeër berig Mrwetyana is in die Clareinch-poskantoor verkrag en vermoor waarna Luyanda Botha (49) in Desember twee keer lewenslange tronkstraf opgelê is vir twee aanklagte van verkragting. Hy is ook lewenslank gevonnis vir moord en vyf jaar vir dwarsboming van die gereg. Hy sal eers ná 25 jaar van tronkstraf in aanmerking vir parool kan kom.